
Innledning

Vi vet nok til å handle nå

Alvorlige barndomsbelastninger er en av de viktigste kildene til helseproblemer i Norge. Vi har aldri hatt mer kunnskap om barndommens betydning enn vi har nå – aldri visst mer om hva en utrygg oppvekst fører til, og hvorfor. En god, eller en dårlig, barndom varer livet ut. Men den varer også i generasjoner.

Det er ti år siden Verdens helseorganisasjon slo fast at barnemishandling er en ledende årsak til ulikhet i helse. De som er dårligst stilt i samfunnet, er i størst risiko, men barn fra alle samfunnslag er berørt. Vi ser også en kumulativ effekt: Problemene har en tendens til å hope seg opp. En ulykke kommer sjelden alene, og blir det flere av dem, blir problemene mangedoblet.

Barndomstraumer dreier seg ikke bare om barnemishandling slik vi gjerne ser det for oss; voksne som denger løs og forgriper seg seksuelt på barn – eller å vokse opp i krig. Det handler også om alt det som kan skje i et barn som aldri kan være trygg for andres hånende kommentarer, hjemme eller for eksempel på skolen. Barn som ikke vet om de blir beskyttet og trøstet, og som lurer på om de er mulig å bli glad i. Barn som tror at det er deres skyld at foreldre blir syke, ruser seg eller dør, siden ingen forteller dem at det ikke er det.

Et folkehelseproblem

I mer enn 20 år har vi visst at barndomstraumer (Adverse Childhood Experiences, ACE-er) har en dose-respons-effekt som ledere, premissleverandører og ansatte i velferdsstaten er nødt til å kjenne til: Jo større dose av det man ikke skal ha i barndommen, desto større helseproblemer. Forskerne har dokumentert denne sammenhengen på en rekke områder som faller inn under folkehelsepolitikken: røyking, fedme, depresjon, selvmordsforsøk, rusavhengighet, hjertesykdom, seksuell risikoatferd og dødelighet. Dose-respons-effekten gjelder for kreft, hjerte-karsykdommer, kroniske lungesykdommer og diabetes, altså ikke-smittsomme, kroniske sykdommer som regnes som de mest utbredte dødsårsakene blant alle voksenbefolkninger i alle vestlige land.

En av de framtredende norske forskerne på feltet sier det på denne måten: «Effektstørrelsen, eller styrken, på sammenhengen mellom alvorlige barndomstraumer og seinere helseproblemer tilsvarer effektstørrelsen som en finner i sammenhengen mellom røyking og lungekreft».[1]

Det er snart ti år siden vi fikk den første representative omfangsundersøkelsen av vold og voldtekt i Norge. Den viste både at svært mange voksne har vært utsatt for vold og overgrep i barndommen, og at mange har opplevd mye vondt. Dette ble bekreftet i en ny studie i 2023. I den første omfangsstudien oppga ti prosent kvinner og seks prosent menn at de hadde opplevd mellom to og fem typer av alvorlig vold og seksuelle overgrep i barndommen. I absolutte tall dreier dette seg om flere hundre tusen nordmenn. Ikke alle får helseproblemer, men vi vet at risikoen øker med flere typer krenkelseserfaringer.

Barndommen er spesiell

I 2019 fikk vi den første representative norske omfangsundersøkelsen av ungdoms erfaringer med vold og seksuelle overgrep. Den viste at én av fem 12–16-åringer hadde opplevd psykisk vold fra foreldrene. Like mange hadde opplevd fysisk vold fra foreldre minst én gang. Mange, særlig jenter, hadde opplevd seksuelle overgrep fra voksne, og vi vet at mange av dem vil oppleve flere voldtekter videre gjennom ungdomstida og i voksen alder, noe som kan få store negative effekter og gjøre dem sårbare for nye belastende erfaringer seinere i livet.

Hele fire av fem av disse ungdommene hadde aldri fortalt noe om det til hjelpeapparatet. Én av seks sa at de ikke hadde noen å snakke med om vanskelige ting. Dette er dramatisk.

Ved University of California, Berkeley har et forskerteam nylig funnet økt forekomst av et spesielt stresshormon i svangerskapet hos kvinner som har opplevd de mest alvorlige barndomstraumene, som seksuelle overgrep og vold. Ikke engang kvinner som har opplevd krig i voksen alder, påvirkes på samme måte av dette stresshormonet i svangerskapet som kvinner som har opplevd vold og seksuelle overgrep mens de var barn, viser det seg. Det er noe helt spesielt med barndommen, noe helt spesielt med å være prisgitt andre mennesker på den måten barn er. Mye tyder på at barndomstraumer er med på å «omprogrammere» biologiske systemer – det som kalles epigenetikk.

Hvor er debatten?

Når noe utgjør en så alvorlig trussel mot folkehelsa og mot barns liv og helse, skulle man tro at det førte til omfattende debatt og langvarig innsats, på tvers av samfunnet og politiske partier. Et demokrati, som attpåtil har en velutviklet velferdsstat, kan vel ikke leve med at så mange barn får barndommen, skolegangen og helsa si truet av dårlige oppvekstbetingelser? Men mye av den livsviktige kunnskapen vi har om barn og barndomsbelastninger, blir ikke brukt. Ikke i utdanningene, ikke av praksisfeltet og ikke ved utformingen av politikken. De politiske debattene om velferdsstaten dreier seg sjelden eller aldri om barndomsbelastninger og -traumer, og temaet løftes ikke i valgkamp.

I Norge diskuterer politikerne om vi har råd til å beholde velferdsstaten vår. Men få snakker om kostnadene som er knyttet til barndomstraumer, selv om det dreier seg om svimlende summer.

I en artikkel i det prestisjetunge medisinske tidsskriftet The Lancet ble disse utgiftene nylig beregnet til 2,7 prosent av Norges BNP, tilsvarende 110 milliarder kroner per år.[2] 110 milliarder tilsvarer eksporten av sjømat i 2020 – et politikkområde som får betydelig oppmerksomhet, i motsetning til barndomstraumer.

I 2020 slo Verdens helseorganisasjon fast at å stoppe det de kalte «voldsepidemien mot barn», kan gi omfattende og dyptgripende helsemessige, sosiale og økonomiske fordeler, både nasjonalt og globalt, så vel som for kommende generasjoner. WHO understreket at disse gevinstene klart rettferdiggjør – og oppveier kostnadene av – ressursene som brukes på å forebygge vold mot barn.[3]

I Storbritannia fant forskere at perinatale (før, under og etter fødsel) depresjoner, angst og psykose gir en langtidskostnad for samfunnet på cirka 8,1 milliarder pund, omlag 96 milliarder kroner, for hver ettårige fødselskohort.[4] De fastslo at selv en relativt moderat forbedring i utfallet som resultat av bedre tjenester vil være nok til å rettferdiggjøre de ekstra kostnadene det vil ha å bringe kvaliteten opp på et tilstrekkelig nivå. I Storbritannia konkluderer de på følgende måte: «Dette er et investeringsspørsmål som ikke kan oversees.»[5]

James Heckman, nobelprisvinner i økonomi, har vist at investeringer som gjøres i svangerskapet og gjennom de tidlige leveårene, er spesielt lønnsomme. Og like viktig: Når vi kommer inn tidlig, kan vi lettere forhindre at lidelsene overføres fra generasjon til generasjon.

Viktige erfaringer

Jeg har engasjert meg i dette fagfeltet i mer enn 25 år, som politiker på ulike nivåer i norsk politikk, og gjennom ulike verv og stillinger. De siste 10–15 åra har jeg også vært formelt oppnevnt som pårørende og støtteperson for flere forskjellige mennesker som ble svikta helt fra de var små, og som ikke har egen familie til å stille opp for seg. Det har gjort noe med meg.

Som pårørende har jeg kommet tett på smerten. Jeg har sett mennesker jeg er glad i, forsvinne i dissosiasjon, få kramper og lammelser og slutte å puste. Jeg har sett hvordan mareritt kan vekke et menneske gjennom en hel natt. Jeg har vært der under rier av flashbacks hvor bortgjemte minner presses ut som i en fødsel, i smerte og skam. Jeg vet hva det vil si at barndommen kommer i reprise. Jeg har sett det selv.

Som støtte for traumatiserte mennesker har jeg også kommet tett på mange hjelpesystemer og ansatte. Jeg har opplevd hvordan mennesker sendes rundt, kartlegges, avvises og henvises, uten at noen kommer inn til kjernen av problemet. Jeg har sett folk bli påført skam, fratatt menneskelighet og verdighet, og til og med bli retraumatisert i hjelpeapparatet.

Jeg har også selv hatt ansvaret for ulike velferdssystemer og hatt tett kontakt med ansattes organisasjoner, fagmiljøer, embetsverk og interesseorganisasjoner. Til sammen gir alt dette meg viktige erfaringer og innsikter i systemene, fra både innsiden og utsiden. Jeg håper de kan bidra til inspirasjon. Jeg vet at det er mulig å forandre på ting.

Å skape forandring

Med denne boka håper jeg å nå ledere, politikere og andre toneangivende miljøer som kan løfte tematikken og omsette kunnskapen i handling. Vi må forebygge mer, komme inn tidligere med hjelp som faktisk hjelper. Og vi må endre på hjelp som virker krenkende, som påfører ny smerte og skam.

Jeg ønsker også å nå de ansatte i velferdsstaten og i utdanningssystemene, for jeg vet at problemene ikke er deres feil. Også de lider under systemer som verken er oppdatert eller innrettet mot å hjelpe på den måten vi vet fungerer aller best.

Jeg håper at boka kan være til støtte og hjelp for dem som har hatt en barndom uten den hjelpa og beskyttelsen de skulle hatt, eller som har møtt et system som ikke forstår hva traumene deres går ut på, som skammer seg og føler skyld. Kanskje kan jeg bidra til litt mindre skyldfølelse, litt mindre skam? Kanskje kan jeg også gjøre det litt lettere for noen av de pårørende som strever med de samme opplevelsene som jeg selv har. Det finnes håp!

I boka har jeg brukt anonymiserte historier til å innlede og illustrere hvert kapittel, både i del 1, «Alvorlige problemer i velferdsstaten» og i del 2, «Mulige løsninger». Både navn og andre faktaopplysninger er endret på. Jeg bruker kunnskap fra mange ulike kilder, fra både forskning, rapporter, politiske dokumenter, egne og andres erfaringer og mye annet. Når jeg bruker eksempler fra virkeligheten, både innledningsvis og videre utover i kapitlene, er disse valgt ut fordi jeg vet at de representerer mange andre. Gjennom årene er mange mønstre blitt tydelige for meg.

Det er en overvekt av innledende historier fra Oslo, siden det var her jeg avsluttet min 18 år lange karriere som politiker. I seks år hadde jeg det øverste politiske ansvaret for ulike velferdssystemer i hovedstaden, og jeg har derfor aller best innsikt i detaljene fra denne kommunen. Imidlertid ser jeg, fra både forskningen, rapporter og medieoppslag, at mange av disse erfaringene er representative for ulike deler av landet. Mange av løsningene er dessuten overførbare, selv om de selvfølgelig må tilpasses lokale forhold.



Noter

[1] Iris Steine, psykologspesialist og forsker ved Berkeley i California. Intervjuet i podkasten Barndommen varer i generasjoner. Episode 3, 2022.

[2] Hughes et al. (2021).

[3] WHOs Global Status Report on Preventing Violence Against Children (2020).

[4] Bauer et al. (2014). 

[5] Ibid.

